કમભાગ્યે આપણે સહુ આપણી દાંભીક પ્રતિષ્ઠા અને બાહ્ય આબરૂની ખૂબ ફિકર કરીએ છીએ. આપણા માટે તે જીવનનો સહુથી અધિક મહત્વનો પ્રશ્ન બની ગયો છે. આખુંએ જીવન, એક માત્ર આપણું નામ, મોભો, સત્તા અને લૌકિક મોટાઈ જળવાય, એમાં ખર્ચી કાઢીએ છીએ. કુશળતાપૂર્વક એક વ્યવસ્થિત આયોજન આપણે કરતા જ રહીએ છીએ કે જે દ્વારા આપણા બાહ્ય અસ્તિત્વની ભૌતિક ઈમારત, આપણા વ્યક્તિત્વનું નવનિર્માણ, સારી રીતે થતું રહે. ભલે અંદર પોકળ હોય, પણ બહારથી તે પૌલાદી દેખાવું જોઈએ. અસત્યની પાછળ છુપાયેલું બિહામણું સત્ય દેખાય ન જાય એની કાળજી લેવામાં મહામૂલ્યવાન મનુષ્યભવ સમાપ્ત થઈ જાય છે.